**Oktatási intézkedési terve a  2023/2024  tanév  2. szemeszter OMHV adati alapján Orvos-egészségügyi szociológia Neptun-kód: AOKMAG1017\_1M tárgyhoz**

A tantárgyi értékelésben a tárgyról beadott kitöltött kérdőívek száma: 184 (84.6 %) ami nagyon magasnak mondható. A tárgy gyakorlatairól beadott kitöltött kérdőívek száma: 139 (62.6 %), ami szintén nagyon jelentős.

Tárgyunk esetében csak egy félévre kaptunk OMHV értékelést a 2023/2024-es tanévben, így sajnos a két félév trendjei nem összehasonlíthatóak.

Oktatási munkánk 10 gyakorlat és 4 előadás szisztémában folyik évek óta. A 4 előadás közvetlen óra utáni hallgatói OMHV értékelései 4.83-5.00 között vannak minden egyes kérdés esetében. Ezeken az előadásokon a hallgatók viszonylag kis létszámban vesznek részt (az évfolyam 10-15%-a) ugyanakkor az előadásokra vonatkozó kérdések esetében hallgatók értékelése alapján a kari átlag alá került a tárgyunk. Ennek az eltérésnek a feltérképezése további vizsgálatokat igényel.

Ugyancsak disszonáns a „tárgyról összességében” adott kérdésekre adott válaszok (6 kérdés alapján) és a gyakorlatokra (9 kérdés alapján) vonatkozó válaszok viszonya: gyakorlatokra adott értékelések- 2 kérdés kivételével- a kari átlagnak megfelelően alakulnak. Egy kérdés esetében értékeltek a kari átlagnál alacsonyabban a hallgatók, (gyakorlatvezető attitűdjével kapcsolatban), ugyanakkor a gyakorlatok interaktivitásának magasabb pontszámot adtak a kari átlagnál. Ismét kérdés: hogyan lehet az, hogy a hallgatók az átlagnál alacsonyabbnak értékelik a tárgyat összességében, míg a gyakorlatok a kari átlag körül, vagy afelett mozognak.

A szöveges értékelésekben is nagy disszonanciát látunk: a vélemények egy része szerint hasznos a tárgy, jó a projektmunka és kellő hosszúságúak a gyakorlatok, mások szerint ezek nincsenek így.

E jelenségre a jövőben a hallgatók segítségével szeretnénk magyarázatot keresni.

Amit a hallgatói igényekre reflektálva teszünk és tettünk:

Az utóbbi években megreformáltuk az oktatást: az előadások számát lecsökkentettük, új tankönyvet készítettünk, a projektmunka pontszámait beszámítottuk a vizsgajegybe, összefoglaló anyagokat készítettünk, vendégekkel, terepmunkafeladatokkal színesítettük az oktatást. A tavalyi tanévtől a hallgatók projektmunkát végeznek, mely a végső érdemjegy 40%-át adja. A projektmunka szorosan kapcsolódik a gyakorlatok anyagához (amelyet a vizsgán is számonkérünk) és a gyakorlatok idejében és helyén végezhető el. A feladat teljesítése teammunka keretében történik, az értékelés egyéni módon történik. Ahogyan a visszajelzésekből is látható, a projektmunka jelentős előnye, hogy az órákon elvégezhető és extra készülést nem igényel a hallgatók részéről.

A 2023-2024-es tanév tavaszi félévében a projektmunkák egy részében együttműködünk a Családorvosi Tanszékkel. Célunk, hogy az orvos-egészségügyi szociológia elméleti oktatásának tartalmait közelebb vigyük a klinikai gyakorlathoz. A hallgatók a „ Bevezetés a betegellátásba” című tárgy keretében végzett hospitálás során végeznek megfigyelést a szociológia tantárgy során tanult szempontok szerint. Ennek során a családorvosi hospitáláskor a megfigyelések és az interjúkban hallott információk alapján a hallgatók egy *fiktív (kitalált) vagy anonimizált (személyes adatok alapján nem azonosítható) szociológiai esetet* írtak. A félév végén prezentációban mutatják be az eset alapján a kapcsolódó tanult szociológiai fogalmakat, jelenségeket, problémákat. Terveink szerint a klinikum és az elmélet összekapcsolását tovább folytatnánk a következő években, noha a curriculum reform miatt ennek módját újra kell terveznünk. A curriculum reform miatt több szempontból is újra kell gondolnunk a tárgy struktúráját, tartalmát, a számonkérések rendszerét. Erre az idei tanévben nagy erőkkel készülünk.

Munkacsoportunk ugyanakkor azt javasolja, hogy az OMHV-s visszajelzések mellett, induljon érdemi párbeszéd a hallgatók és a tárgy oktatói között (pld fókuszcsoport formájában), hogy mindkét fél számára hasznos és motiváló legyen a közös munka.